## El Consell autoritza un conveni entre Sanitat i la Universitat Politècnica de València per a desenrotllar aplicacions tecnològiques orientades al tractament de malalties mentals

*** Es tracta de ferramentes tecnològiques basades en IA i realitat virtual que s’empraran en la formació, el diagnòstic i el tractament de trastorns de salut mental
* Sanitat destinarà 100.000 euros a la UPV per a dur a terme este projecte, la finalitat del qual és millorar la salut mental de la ciutadania**

El Consell ha autoritzat un conveni de col·laboració entre la Conselleria de Sanitat i la Universitat Politècnica de València (UPV) per al desenrotllament d’aplicacions tecnològiques, basades en intel·ligència artificial (IA) i realitat virtual o augmentada, que s’empraran en la formació, el diagnòstic i el tractament de malalties mentals.

Per a fer-ho, la Conselleria concedirà una subvenció de 100.000 euros a la UPV corresponent a l’exercici de 2025 per al desenrotllament d’este projecte, la finalitat del qual és millorar la salut mental de la ciutadania.

El programa es durà a terme des de la UPV, a través del Laboratori de Neurotecnologies Immersives (LENI) de l’Institut Universitari d’Investigació en Tecnologia Centrada en el Ser Humà, que té una àmplia experiència en el camp de la detecció i l’avaluació de simptomatologia depressiva a través de biomarcadors basats en intel·ligència artificial i realitat virtual.

En concret, el projecte consistix a generar espais reals mitjançant la realitat virtual gràcies a l’ús de tecnologies d’avantguarda com els models de llenguatge gran (LLM) i l’ús d’avatars avançats. La finalitat és dissenyar i generar un sistema que permeta realitzar entrevistes realistes i que siga capaç de simular diverses simptomatologies, generar una comunicació verbal i no verbal, i que siga sensible a desencadenants sensorials.

D’esta manera, les ferramentes tecnològiques serviran de suport a l’hora de tractar o diagnosticar determinats problemes relacionats amb la salut mental, així com per a desenrotllar accions de formació dirigides als professionals d’este àmbit de la salut i impulsar la investigació.

La iniciativa s’emmarca entre les línies estratègiques del Pla sobre salut mental i addiccions 2024-2027, que preveu diverses actuacions per a promoure una salut mental positiva, així com per a la prevenció de qualsevol classe de malaltia mental, addicció o, fins i tot, suïcidis.

A més, un dels objectius és potenciar la formació especialitzada i promoure la investigació i docència entre els professionals, per això és important establir línies de col·laboració amb les universitats per al desenrotllament d’estos fins.

Fecha: 12/12/2025